สังคมข่าวหุ้น
ตลาดหุ้นมีปัจจัยลบรุมเร้า จึงเป็นจังหวะของการปรับฐานพอดี สองสัปดาห์ที่ผ่านมาดัชนีลงจาก 1,690 จุด มาอยู่ที่ 1,584 จุด
ตลาดหุ้นมีปัจจัยลบรุมเร้า จึงเป็นจังหวะของการปรับฐานพอดี สองสัปดาห์ที่ผ่านมาดัชนีลงจาก 1,690 จุด มาอยู่ที่ 1,584 จุด
13 พ.ค. 2565

ตลาดหุ้นมีปัจจัยลบรุมเร้า จึงเป็นจังหวะของการปรับฐานพอดี สองสัปดาห์ที่ผ่านมาดัชนีลงจาก 1,690 จุด มาอยู่ที่ 1,584 จุด หรือลงมาประมาณ 106 จุด น่าจะตอบรับกับปัจจัยต่าง ๆ พอสมควรแล้ว แนวรับ 1,580 จุด น่าจะเป็นจังหวะเริ่มทยอยสะสมหุ้นที่มีปัจจัยบวกเฉพาะตัว แต่ต้องเข้าไปทีละไม้ เพราะดัชนีหากหลุด 1,580 จุด จะลงต่อมาที่บริเวณ 1,550 จุด แต่หากดูจากหลายครั้งที่ดัชนีลงเพราะมีปัจจัยลบเข้ามากระทบ มักจะลงไปไม่ถึงแนวรับที่ว่ากันว่าเป็นแนวรับที่แข็งแกร่ง เพราะพอลงมาใกล้ ๆ แนวรับ ดัชนีจะดีดกลับแล้วล่ะ ขึ้นขบวนกันแทบไม่ทัน
ปตท. (PTT) แจ้งงบการเงินไตรมาส 1/2565 ออกมาแล้ว กำไร 2.55 หมื่นล้านบาท ลดลง 21.5% จากไตรมาส 1/2564 ถือว่ากำไรต่ำกว่าที่นักวิเคราะห์คาดกันไว้ สาเหตุหลักมาจากผลขาดทุนจากตราสารอนุพันธ์เพิ่มขึ้นมาก โดยหลักจากสัญญาประกันความเสี่ยงราคาน้ำมันและผลิตภัณฑ์ ที่ราคาซื้อขายน้ำมันล่วงหน้าปรับตัวเพิ่มขึ้นมาก ต้องมาลุ้นกันว่า แล้วไตรมาส 2 นี้ ตัวเลขงบการเงินจะออกมาอย่างไร
กลุ่มเจ มาร์ท ราคาหุ้นร่วงยกแผงทั้ง JMART JMT และ SINGER หลัก ๆ น่าจะมาจากก่อนหน้านี้มีการเก็งกำไร จนดันราคาหุ้นขึ้นมาค่อนข้างสูง ทำให้อัพไซด์เหลือค่อนข้างจำกัด แล้วพอตลาดหุ้นเกิดการปรับฐาน แน่นอนว่านักลงทุนจะเลือกขายหุ้นที่มีกำไร หรือมีพี/อีสูงออกจากพอร์ต เพื่อลดความเสี่ยงออกไปก่อน แล้วค่อยวกกลับเข้ามาซื้ออีกครั้ง หากเป็นว่าราคาหุ้นปรับลงมามากเกินไป และเกิดอัพไซด์มากขึ้นแล้ว เมื่อดูจาก Forward P/E ของหุ้นในกลุ่มแต่ละตัว แนวรับ JMART ที่น่าสนใจคือ 50.50-49.75 บาท แต่ดูทรงแล้วไม่หลุดแน่ ๆ
บมจ.ปตท. น้ำมันและการค้าปลีก (OR) หลังแจ้งผลประกอบการออกมาดีกว่าที่ตลาดคาดการณ์ ราคาหุ้นดีดกลับขึ้นมาได้ แต่ไม่ผ่านแนวต้านสำคัญ 27.00 บาท และคงยากที่จะผ่าน ส่วนวานนี้ที่ดัชนีลงหนัก แต่ราคาหุ้น OR ลงไม่มาก แค่ 0.50 บาท ถือว่าแข็งแกร่งพอสมคควร ในระยะสั้น รองบราคาน่าจะอยู่บริเวณ 25.50-27.00 บาท นี่แหละ เว้นแต่ไตรมาส 2/2565 ผลประกอบการจะออกมาดี ตัวเลขค่าการตลาดน้ำมันเพิ่มขึ้น บวกกับ EBITDA จากธุรกิจนอนออยล์ หากเพิ่มจากไตรมาสแรกได้อีก น่าจะมีส่วนช่วยให้ราคาหุ้นผ่าน 27.00 บาทได้
จังหวะดีของคนที่ชอบหุ้นปันผลพวกกลุ่มโครงสร้างพื้นฐาน เช่น DIF และ JASIF ที่จ่ายปันผลไตรมาสละ 1 ครั้ง 1 ปี จ่าย 4 ครั้ง คิดเป็นผลตอบแทนเงินปันผลต่อปี 7-9% แถมช่วงที่ตลาดปรับฐานแต่ราคาต่อหน่วยของกองทุนฯ ไม่ปรับลง แถมจะบวกสวนอีก มีติดพอร์ตไว้ซักหน่อย ช่วยกระจายความเสี่ยงได้ดี
ธนาคารไทยพาณิชย์ ร่วมกับ ศูนย์บริการโลหิตแห่งชาติ สภากาชาดไทย ขอเชิญร่วมบริจาคโลหิต ภายใต้โครงการ “ไทยพาณิชย์รวมใจไทยให้โลหิต” ในวันอังคารที่ 17 พ.ค. 2565 เวลา 9.00-15.00 น. ณ หอประชุมมหิศร ธนาคารไทยพาณิชย์ สำนักงานใหญ่ (รัชโยธิน) พร้อมขอความร่วมมือผู้ที่จะมาบริจาคโลหิตแสดงผลการตรวจ ATK ไม่เกิน 7 วัน ต่อเจ้าหน้าที่ก่อนเข้าบริจาคโลหิต